title: Odluka Komisije (EU) 2021/986 оd 29. travnja 2021. o odobrenju Odluke Agencije za opskrbu Europske zajednice za atomsku energiju o donošenju novih Pravila Agencije o određivanju načina uravnoteženja ponude i potražnje za rudama, sirovinama i posebnim fisibilnim materijalima (priopćeno pod brojem dokumenta C(2021) 2893) (Vjerodostojan je samo tekst na engleskom jeziku)

text:
                  18.6.2021

                  HR

                  Službeni list Europske unije

                  L 218/1

         ODLUKA KOMISIJE (EU) 2021/986
         оd 29. travnja 2021.
         o odobrenju Odluke Agencije za opskrbu Europske zajednice za atomsku energiju o donošenju novih Pravila Agencije o određivanju načina uravnoteženja ponude i potražnje za rudama, sirovinama i posebnim fisibilnim materijalima

               (priopćeno pod brojem dokumenta C(2021) 2893)

         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Ugovor o osnivanju Europske zajednice za atomsku energiju, a posebno njegov članak 60. šesti podstavak,
         budući da:

                     (1)

                     U skladu s člankom 2. Ugovora o osnivanju Europske zajednice za atomsku energiju („Ugovor o Euratomu”), Europska zajednica za atomsku energiju obvezna je primjenom zajedničke politike opskrbe koja se temelji na načelu jednakog pristupa izvorima opskrbe osigurati da svi korisnici u Zajednici imaju redovitu i pravičnu opskrbu rudama i nuklearnim gorivima.

                     (2)

                     U tu je svrhu člankom 52. stavkom 2. točkom (b) Ugovora o Euratomu osnovana Agencija.

                     (3)

                     Pravilima koje je donijela Agencija i za koje je potrebno odobrenje Komisije određuje se način uravnoteženja ponude i potražnje za rudama, sirovinama i posebnim fisibilnim materijalima.

                     (4)

                     Agencija je, djelujući u skladu s Ugovorom o Euratomu i vlastitim statutima, Odlukom od 15. siječnja 2021. donijela nova Pravila koja je potrebno ažurirati i koja će zamijeniti Pravila Agencije koja su trenutačno na snazi.

                     (5)

                     Pravila Agencije trebala bi odobriti Komisija u skladu s člankom 60. šestim podstavkom Ugovora o Euratomu,

               DONIJELA JE OVU ODLUKU:

            Članak 1.
            Odobrava se Odluka Agencije za opskrbu Europske zajednice za atomsku energiju od 15. siječnja 2021. o donošenju Pravila Agencije o određivanju načina uravnoteženja ponude i potražnje za rudama, sirovinama i posebnim fisibilnim materijalima te stavljanju izvan snage Pravila Agencije za opskrbu Europske zajednice za atomsku energiju od 5. svibnja 1960.

            Članak 2.
            Ova Odluka počinje proizvoditi učinke od 1. srpnja 2021.

            Članak 3.
            Ova je Odluka upućena Agenciji za opskrbu Europske zajednice za atomsku energiju. Objavljuje se u Službenom listu Europske unije.

            Sastavljeno u Bruxellesu 29. travnja 2021.

                  Za Komisiju

               Kadri SIMSON

                  Članica Komisije


title: Odluka Vijeća od 21. lipnja 2021. o imenovanju člana Savjetodavnog odbora za slobodu kretanja radnika za Portugal 2021/C 244 I/01

text:
                  22.6.2021

                  HR

                  Službeni list Europske unije

                  CI 244/1

         ODLUKA VIJEĆA
         od 21. lipnja 2021.
         o imenovanju člana Savjetodavnog odbora za slobodu kretanja radnika za Portugal
         (2021/C 244 I/01)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 492/2011 Europskog parlamenta i Vijeća od 5. travnja 2011. o slobodi kretanja radnika u Uniji (1), a posebno njezine članke 23. i 24.,
         uzimajući u obzir popise kandidata koje su Vijeću podnijele vlade država članica,
         budući da:

                     (1)

                     Odlukama od 21. rujna 2020. (2), 11. prosinca 2020. (3)
                        , (4) i 13. travnja 2021. (5) Vijeće je imenovalo članove i zamjenike članova Savjetodavnog odbora za slobodu kretanja radnika za razdoblje od 25. rujna 2020. do 24. rujna 2022.

                     (2)

                     Vlada Portugala podnijela je jedan prijedlog za imenovanje za mjesto koje treba popuniti,

               DONIJELO JE OVU ODLUKU:

            Članak 1.
            Sljedeća osoba imenuje se članom Savjetodavnog odbora za slobodu kretanja radnika za razdoblje koje završava 24. rujna 2022.:

                        I.

                        PREDSTAVNICI VLADA

                                    Zemlja

                                    Članovi

                                    Zamjenici članova

                                    Portugal

                                    Gđa Ana Margarida SILVA

            Članak 2.
            Vijeće će naknadno imenovati članove i zamjenike članova koji još nisu predloženi.

            Članak 3.
            Ova Odluka stupa na snagu na dan donošenja.

            Sastavljeno u Luksemburg 21. lipnja 2021.

                  Za Vijeće

                  Predsjednik

               J. BORRELL FONTELLES

            (1)  SL L 141, 27.5.2011., str. 1.

            (2)  Odluka Vijeća od 21. rujna 2020. o imenovanju članova i zamjenikâ članova Savjetodavnog odbora za slobodu kretanja radnika (SL C 315I, 23.9.2020., str. 5.).

            (3)  Odluka Vijeća od 11. prosinca 2020. o imenovanju članova i zamjenikâ članova Savjetodavnog odbora za slobodu kretanja radnika za Cipar (SL C 432I, 14.12.2020., str. 1.).

            (4)  Odluka Vijeća od 11. prosinca 2020. o imenovanju člana i zamjenika člana Savjetodavnog odbora za slobodu kretanja radnika za Irsku i Maltu (SL C 432I, 14.12.2020., str. 3.).

            (5)  Odluka Vijeća od 13. travnja 2021. o imenovanju članova i zamjenikâ članova Savjetodavnog odbora za slobodu kretanja radnika za Italiju (SL C 149I, 27.4.2021., str. 1.).


title: Odluka Vijeća (ZVSP) 2021/1009 od 18. lipnja 2021. o izmjeni Odluke 2013/233/ZVSP o misiji Europske unije za pomoć u integriranom upravljanju granicama u Libiji (EUBAM Libya)

text:
                  22.6.2021

                  HR

                  Službeni list Europske unije

                  L 222/18

         ODLUKA VIJEĆA (ZVSP) 2021/1009
         od 18. lipnja 2021.
         o izmjeni Odluke 2013/233/ZVSP o misiji Europske unije za pomoć u integriranom upravljanju granicama u Libiji (EUBAM Libya)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 42. stavak 4. i članak 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 22. svibnja 2013. donijelo Odluku 2013/233/ZVSP (1) kojom je uspostavljena misija Europske unije za pomoć u integriranom upravljanju granicama u Libiji (EUBAM Libya).

                     (2)

                     Na Berlinskoj konferenciji o Libiji održanoj 19. siječnja 2020. donesen je popis zaključaka i uspostavljen okvir za njihovu provedbu u okviru „Berlinskog procesa” kako bi se podržao plan u tri točke koji je posebni predstavnik glavnog tajnika UN-a Ghassan Salamé predstavio Vijeću sigurnosti Ujedinjenih naroda (UN) s jedinim ciljem da se UN-u pomogne ujediniti međunarodnu zajednicu u pružanju potpore mirnom rješenju libijske krize.

                     (3)

                     Vijeće sigurnosti UN-a pozdravilo je 12. veljače 2020. u Rezoluciji Vijeća sigurnosti UN-a („RVSUN”) 2510 (2020) Berlinsku konferenciju o Libiji i potvrdilo njezine zaključke, napominjući da su ti zaključci važan element sveobuhvatnog rješenja za situaciju u Libiji.

                     (4)

                     S obzirom na okolnosti izazvane pandemijom bolesti COVID-19 Vijeće je 29. lipnja 2020. donijelo Odluku (ZVSP) 2020/903 (2) kojom je produljen mandata misije EUBAM Libya do 30. lipnja 2021.

                     (5)

                     U kontekstu strateškog preispitivanja misije EUBAM Libya Politički i sigurnosni odbor (PSO) postigao je 2. ožujka 2021. dogovor o tome da bi misiju trebalo produljiti za dvije godine, do 30. lipnja 2023. PSO je 30. ožujka 2021. također postigao dogovor o tome da se drugi strateški cilj pružanja potpore nastojanjima koje predvodi UN za mir u Libiji kao dio Berlinskog procesa doda u mandat misije, unutar ključnih područja njezina djelovanja (upravljanje granicama, izvršavanje zakonodavstva i kazneno pravosuđe) te o tome da bi o svakoj mogućoj budućoj potpori u okviru misije trebalo odlučiti u kasnijoj fazi, na temelju zasebne strateške analize koju podnosi Europska služba za vanjsko djelovanje ako UN ili libijska tijela podnesu formalni zahtjev.

                     (6)

                     Vijeće sigurnosti UN-a pozvalo je 16. travnja 2021. u RVSUN-u 2571(2021) sve strane da u potpunosti provedu sporazum o prekidu vatre od 23. listopada 2020. te je pozvalo države članice UN-a da poštuju i podupiru potpunu provedbu tog sporazuma, među ostalim i povlačenjem, bez daljnje odgode, svih stranih snaga i plaćenika iz Libije. Nadalje, pozvalo je vladu Libije da poboljša provedbu embarga na oružje, među ostalim i na svim ulaznim točkama, čim ostvari nadzor, a sve države članice UN-a da surađuju u takvim nastojanjima.

                     (7)

                     Odluku 2013/233/ZVSP trebalo bi na odgovarajući način izmijeniti.

                     (8)

                     Misija EUBAM Libya provodit će se u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

               DONIJELO JE OVU ODLUKU:

            Članak 1.
            Odluka 2013/233/ZVSP mijenja se kako slijedi:

                        1.

                        članak 2. zamjenjuje se sljedećim:

                           „Članak 2.
                           Ciljevi

                              1.   Misijom EUBAM Libya pomaže se libijskim tijelima u izgradnji državnih sigurnosnih struktura u Libiji, osobito u područjima upravljanja granicama, izvršavanja zakonodavstva i kaznenog pravosuđa, s ciljem pružanja doprinosa nastojanjima usmjerenima na razbijanje organiziranih kriminalnih mreža koje su uključene ponajprije u krijumčarenje migranata, trgovinu ljudima i terorizam u Libiji i regiji središnjeg Sredozemlja.

                              2.   Misijom EUBAM Libya podupiru se nastojanja koja predvode Ujedinjeni narodi za mir u Libiji u području upravljanja granicama, izvršavanja zakonodavstva i kaznenog pravosuđa.”;

                        2.

                        članak 3. mijenja se kako slijedi:

                                    (a)

                                    u stavku 1. uvodni tekst zamjenjuje se sljedećim:
                                    „Radi postizanja cilja utvrđenog u članku 2. stavku 1. misija EUBAM Libya:”;

                                    (b)

                                    umeće se sljedeći stavak:

                                       „1a.   Ako Ujedinjeni narodi ili libijska tijela podnesu formalni zahtjev, Vijeće na temelju zasebne strateške analize koju podnosi Europska služba za vanjsko djelovanje odlučuje o potpori koju treba pružiti misija EUBAM Libya radi postizanja cilja utvrđenog u članku 2. stavku 2.”;

                        3.

                        u članku 13. stavku 1. dodaje se sljedeći podstavak:
                        „Financijski referentni iznos namijenjen pokrivanju rashoda misije EUBAM Libya od 1. srpnja 2021. do 30. lipnja 2023. iznosi 84 850 000 EUR.”;

                        4.

                        u članku 16. drugi stavak zamjenjuje se sljedećim:
                        „Primjenjuje se do 30. lipnja 2023.”.

            Članak 2.
            Ova Odluka stupa na snagu na dan donošenja.
            Primjenjuje se od 1. srpnja 2021.

            Sastavljeno u Bruxelles 18. lipnja 2021.

                  Za Vijeće

                  Predsjednik

               J. LEÃO

            (1)  Odluka Vijeća 2013/233/ZVSP od 22. svibnja 2013. o misiji Europske unije za pomoć u integriranom upravljanju granicama u Libiji (EUBAM Libya) (SL L 138, 24.5.2013., str. 15.).

            (2)  Odluka Vijeća (ZVSP) 2020/903 od 29. lipnja 2020. o izmjeni Odluke 2013/233/ZVSP o misiji Europske unije za pomoć u integriranom upravljanju granicama u Libiji (EUBAM Libya) (SL L 207, 30.6.2020., str. 32.).


title: Odluka Vijeća (EU) 2021/1404 od 28. lipnja 2021. o potpisivanju, u ime Unije, Euromediteranskog sporazuma o uslugama zračnog prijevoza između Europske unije i njezinih država članica, s jedne strane, i Republike Tunisa, s druge strane

text:
                  27.8.2021

                  HR

                  Službeni list Europske unije

                  L 303/1

         ODLUKA VIJEĆA (EU) 2021/1404
         od 28. lipnja 2021.
         o potpisivanju, u ime Unije, Euromediteranskog sporazuma o uslugama zračnog prijevoza između Europske unije i njezinih država članica, s jedne strane, i Republike Tunisa, s druge strane
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 100. stavak 2. u vezi s člankom 218. stavkom 5.,
         uzimajući u obzir prijedlog Europske komisije,
         budući da:

                     (1)

                     Vijeće je 9. prosinca 2008. ovlastilo Komisiju za otvaranje pregovora s Republikom Tunisom o Euromediteranskom sporazumu o uslugama zračnog prijevoza između Europske unije i njezinih država članica, s jedne strane, i Republike Tunisa, s druge strane („Sporazum”). Pregovori su uspješno zaključeni parafiranjem Sporazuma 11. prosinca 2017.

                     (2)

                     Potpisivanje Sporazuma u ime Unije ne utječe na podjelu nadležnosti između Unije i njezinih država članica. Ovu Odluku ne bi trebalo tumačiti na način da Unija iskorištava svoju mogućnost za izvršavanje svoje vanjske nadležnosti u odnosu na područja obuhvaćena Sporazumom koja su u podijeljenoj nadležnosti, u mjeri u kojoj Unija tu nadležnost još nije izvršavala na unutarnjoj razini.

                     (3)

                     Sporazum bi trebalo potpisati,

               DONIJELO JE OVU ODLUKU:

            Članak 1.
            Odobrava se potpisivanje u ime Unije Euromediteranskog sporazuma o uslugama zračnog prijevoza između Europske unije i njezinih država članica, s jedne strane, i Republike Tunisa, s druge strane, podložno sklapanju navedenog Sporazuma (1).

            Članak 2.
            Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.

            Članak 3.
            Ova Odluka stupa na snagu na dan donošenja.

            Sastavljeno u Luxembourgu 28. lipnja 2021.

                  Za Vijeće

                  Predsjednica

               M. do C. ANTUNES

            (1)  Tekst Sporazuma objavit će se zajedno s odlukom o njegovu sklapanju.


Odluka Komisije od 16/09/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10368 - ADVENT / EURAZEO / HOIST) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 10/08/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10169 - EPLI / SZ / JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 21/09/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10417 - D’IETEREN / WEHOLD / TVH PARTS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 17/09/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10386 - BC PARTNERS / VALTECH) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 01/09/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10381 - ONE ROCK CAPITAL / THE EASTMAN TIRE ADDITIVES BUSINESS OF EASTMAN CHEMICAL COMPANY) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 10/09/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10406 - CD&R / MCC GROUP) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 01/09/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10423 - AEA INVESTORS / POLYGON HOLDING) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 22/09/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10440 - SEGRO / PSPIB / VARIA CLASS LOGISTICS) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća od 28. rujna 2021. o imenovanju predsjedatelja žalbenog vijeća i produljenju mandata predsjedatelja žalbenog vijeća Ureda Europske unije za intelektualno vlasništvo 2021/C 393 I/01

text:
                  29.9.2021

                  HR

                  Službeni list Europske unije

                  CI 393/1

         ODLUKA VIJEĆA
         od 28. rujna 2021.
         o imenovanju predsjedatelja žalbenog vijeća i produljenju mandata predsjedatelja žalbenog vijeća Ureda Europske unije za intelektualno vlasništvo
         (2021/C 393 I/01)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/1001 Europskog parlamenta i Vijeća od 14. lipnja 2017. o žigu Europske unije (1), a posebno njezin članak 166. stavke 1. i 3.,
         budući da:

                     (1)

                     Upravljački odbor Ureda Europske unije za intelektualno vlasništvo (EUIPO) podnio je 4. lipnja 2021. Vijeću popis kandidata za mjesto predsjedatelja žalbenog vijeća EUIPO-a.

                     (2)

                     Upravljački odbor EUIPO-a odlučio je 1. lipnja 2021. Vijeću predložiti produljenje mandata g. Svena STÜRMANNA kao predsjedatelja žalbenog vijeća EUIPO-a na dodatno razdoblje od pet godina, počevši od 1. kolovoza 2022.,

               DONIJELO JE OVU ODLUKU:

            Članak 1.

               1.   Gđa Nina Maria KORJUS, rođena u Joensuuu (Finska) 30. lipnja 1971. imenuje se predsjedateljem žalbenog vijeća Ureda Europske unije za intelektualno vlasništvo (EUIPO) na mandat od pet godina.

               2.   Datum početka petogodišnjeg mandata iz stavka 1. određuje Upravljački odbor EUIPO-a.

            Članak 2.
            Mandat g. Svena STÜRMANNA kao predsjedatelja žalbenog vijeća EUIPO-a produljuje se za petogodišnje razdoblje koje počinje 1. kolovoza 2022. i istječe 31. srpnja 2027.

            Članak 3.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 28. rujna 2021.

                  Za Vijeće

                  Predsjednik

               S. KUSTEC

            (1)  SL L 154, 16.6.2017., str. 1.


title: Odluka Komisije оd 16. rujna 2021 o osnivanju tijela za pripravnost i odgovor na zdravstvene krize 2021/C 393 I/02

text:
                  29.9.2021

                  HR

                  Službeni list Europske unije

                  CI 393/3

         ODLUKA KOMISIJE
         оd 16. rujna 2021
         o osnivanju tijela za pripravnost i odgovor na zdravstvene krize
         (2021/C 393 I/02)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         budući da:

                     (1)

                     Pandemija bolesti COVID-19 pokazala je da je za odgovor na zdravstvene krize potrebno koordinirano djelovanje na razini Unije, uključujući praćenje potreba te brz razvoj, proizvodnju, nabavu i pravednu distribuciju medicinskih protumjera.

                     (2)

                     Europski parlament, Europsko vijeće i Vijeće pozvali su na proaktivno djelovanje Unije te na osiguravanje pripravnosti i sposobnosti zajedničkog djelovanja u odgovoru na zdravstvene krize.

                     (3)

                     S obzirom na iskustva iz prvih mjeseci pandemije bolesti COVID-19 predsjednica Komisije pozvala je u govoru o stanju Unije 2020. da se izvuku pouke iz sadašnje krize i izgradi europska zdravstvena unija, koja bi obuhvaćala europsko tijelo za napredno biomedicinsko istraživanje i razvoj kako bi se poduprli kapaciteti i spremnost za odgovor na prekogranične prijetnje zdravlju i krizne situacije, bile one prirodne, slučajne ili namjerno izazvane.

                     (4)

                     Kako je navedeno u Komunikaciji „Izgradnja europske zdravstvene unije: jačanje otpornosti EU-a na prekogranične prijetnje zdravlju” (1) donesenoj u studenome 2020., tijelo za pripravnost i odgovor na zdravstvene krize („HERA”) bit će ključno za uspostavu snažnije europske zdravstvene unije, zajedno s ojačanim pravnim okvirom za prekogranične prijetnje zdravlju te proširenim i poboljšanim kriznim mandatima Europskog centra za sprečavanje i kontrolu bolesti, Europske agencije za lijekove i farmaceutske strategije za Europu.

                     (5)

                     Plan pripravnosti na biološke prijetnje „inkubator HERA” (2), uspostavljen radi suzbijanja prijetnji koje predstavljaju nove varijante virusa SARS-CoV-2 kao pokretač rada HERA-e, uspješno olakšava ostvarivanje kontakata i suradnju među regulatornim tijelima država članica, drugim javnim tijelima i industrijom te među dionicima iz industrije uključenima u opskrbni lanac. Taj je rad u sinergiji sa strukturiranim dijalogom o sigurnosti opskrbe lijekovima jer pruža uvid u funkcioniranje farmaceutskih lanaca vrijednosti te će pomoći u utvrđivanju njihovih uskih grla.

                     (6)

                     Međutim, zadaća osiguravanja opskrbe i dostupnosti u području medicinskih protumjera, kao što su cjepiva, lijekovi, medicinska oprema i dijagnostika, dosad je bila podijeljena među različitim okvirima politika i programima financiranja Unije. Kako bi se povećala učinkovitost pripravnosti i odgovora na zdravstvene krize, potrebno je uspostaviti posebnu središnju strukturu, odnosno HERA-u kao službu Komisije, koja će dopunjavati i biti u sinergiji s postojećim strukturama i mehanizmima Unije, uključujući sustav Unije za pripravnost i upravljanje krizama.

                     (7)

                     HERA bi se trebala u velikoj mjeri koordinirati i surađivati s državama članicama. U tu bi svrhu države članice trebale biti zastupljene u Odboru HERA-e kako bi doprinijele utvrđivanju prioriteta Unije, ujedinile napore i iskoristile postojeće resurse. Kako bi se omogućila razmjena informacija, stjecanje znanja i suradnja, HERA bi u svojem Savjetodavnom forumu trebala okupiti stručnjake iz država članica u području zdravstvenih istraživanja na tehničkoj razini i iz industrijskih sektora.

                     (8)

                     Kako je navedeno u Komunikaciji o tijelu za pripravnost i odgovor na zdravstvene krize, HERA će djelovati u dva „aspekta”: pripravnosti i odgovora na krizu nakon proglašenja javnozdravstvene krize na razini Unije,

               ODLUČILA JE:

            Članak 1.
            Tijelo za pripravnost i odgovor na zdravstvene krize
            Tijelo za pripravnost i odgovor na zdravstvene krize („HERA”) osniva se kao služba Komisije.

            Članak 2.
            Misija i zadaće

               1.   HERA radi na poboljšanju pripravnosti i odgovora na ozbiljne prekogranične prijetnje u području medicinskih protumjera, prije svega:

                           (a)

                           jačanjem koordinacije zdravstvene sigurnosti u Uniji u razdobljima pripravnosti i odgovora na krizu te povezivanjem država članica, industrije i relevantnih dionika u zajedničkim naporima;

                           (b)

                           otklanjanjem ranjivosti i strateških ovisnosti unutar Unije povezanih s razvojem, proizvodnjom, nabavom, stvaranjem zaliha i distribucijom medicinskih protumjera;

                           (c)

                           doprinošenjem jačanju struktura za globalnu pripravnost i odgovor na zdravstvene krize.

               2.   HERA je odgovorna za sljedeće zadaće:

                           (a)

                           procjena prijetnji zdravlju i prikupljanje podataka relevantnih za medicinske protumjere;

                           (b)

                           promicanje naprednog istraživanja i razvoja medicinskih protumjera i povezanih tehnologija;

                           (c)

                           rješavanje tržišnih problema i jačanje otvorene strateške autonomije Unije u proizvodnji medicinskih protumjera;

                           (d)

                           brza nabava i distribucija medicinskih protumjera;

                           (e)

                           povećanje kapaciteta za stvaranje zaliha medicinskih protumjera;

                           (f)

                           jačanje znanja i vještina u području pripravnosti i odgovora u vezi s medicinskim protumjerama.

                     Te se zadaće izvršavaju u bliskoj suradnji s državama članicama.

            Članak 3.
            Organizacija
            HERA se sastoji od:

                        (a)

                        ravnatelja HERA-e;

                        (b)

                        Koordinacijskog odbora;

                        (c)

                        Odbora HERA-e;

                        (d)

                        Savjetodavnog foruma HERA-e.

            Članak 4.
            Ravnatelj HERA-e
            HERA-om upravlja ravnatelj HERA-e, koji je na položaju glavnog direktora.
            Ravnatelja HERA-e imenuje Komisija.
            Ravnatelju HERA-e pomaže zamjenik ravnatelja, koji je na položaju direktora, a imenuje ga Komisija.
            Ravnatelj HERA-e poduzima sve mjere potrebne za učinkovito funkcioniranje HERA-e, u bliskoj suradnji s Glavnom upravom za zdravlje i sigurnost hrane.
            Ravnatelj HERA-e:

                        (a)

                        izrađuje višegodišnji strateški plan za HERA-u i godišnji nacrt programa rada za različita područja djelovanja HERA-e, uzimajući u obzir raspored programskih ciklusa programa Unije koji doprinose;

                        (b)

                        pregovara i sklapa ugovore o javnoj nabavi i druge ugovore o medicinskim protumjerama s trećim stranama;

                        (c)

                        odgovoran je za provedbu aktivnosti HERA-e i za financijsko upravljanje. U provedbi aktivnosti HERA-e poštuje se upravljanje programima Unije koji doprinose, a posebno programom EU4Health, Obzorom Europa i Mehanizmom Unije za civilnu zaštitu;

                        (d)

                        uspostavlja unutarnju organizaciju HERA-e u okviru ograničenja proračuna koji joj je dodijelilo proračunsko tijelo;

                        (e)

                        podnosi izvješće članu Komisije zaduženom za zdravlje.

                  Zadaće opisane u točkama od (a) do (d) izvršavaju se u skladu s Uredbom (EU, Euratom) 2018/1046 Europskog parlamenta i Vijeća (3) i unutarnjim pravilima Komisije o izvršenju općeg proračuna Europske unije (4).

            Članak 5.
            Koordinacijski odbor
            Koordinacijski odbor pruža političke smjernice za planiranje i provedbu HERA-inih zadaća, ne dovodeći u pitanje ovlasti Kolegija povjerenika.

                        1.

                        Koordinacijski odbor sastoji se od:

                                    (a)

                                    potpredsjednika Komisije zaduženog za zdravlje;

                                    (b)

                                    člana Komisije zaduženog za zdravlje; i

                                    (c)

                                    članova Komisije zaduženih za unutarnje tržište, inovacije i istraživanje te upravljanje krizama.

                        2.

                        Koordinacijskim odborom supredsjedaju potpredsjednik i član Komisije zaduženi za zdravlje.

                        3.

                        Ravnatelj HERA-e i glavni direktor za zdravlje i sigurnost hrane prisustvuju sastancima po službenoj dužnosti.

                        4.

                        Koordinacijski odbor sastaje se redovito, a najmanje četiri puta godišnje.

            Članak 6.
            Odbor HERA-e

               1.   Odbor HERA-e sastoji se od jednog predstavnika na visokoj razini iz svake države članice, kojeg Komisija imenuje na temelju prijedloga relevantnih nacionalnih tijela. Svi članovi Odbora HERA-e imenuju se na mandat od dvije godine koji se može jednom produljiti.

               2.   Odborom HERA-e predsjeda ravnatelj HERA-e.

               3.   Predstavnik Europskog centra za sprečavanje i kontrolu bolesti te predstavnik Europske agencije za lijekove na sastancima Odbora HERA-e mogu sudjelovati kao promatrači.
               Predstavnici Koordinacijskog centra za odgovor na hitne situacije, drugih decentraliziranih i relevantnih izvršnih agencija Unije te drugih tijela relevantnih za javnozdravstvene krize na sastancima Odbora HERA-e mogu na poziv Komisije sudjelovati kao promatrači.
               Komisija može pozvati stručnjake s posebnim stručnim znanjem iz područja koje je na dnevnom redu da sudjeluju u radu Odbora HERA-e na ad hoc osnovi.
               Predstavnik Europskog parlamenta može na sastancima Odbora HERA-e sudjelovati kao promatrač.

               4.   Odbor HERA-e pomaže i savjetuje Komisiju pri donošenju strateških odluka koje se odnose na HERA-u, pri čemu uzima u obzir da je između HERA-e i država članica potrebno uspostaviti blisku suradnju te što bolje iskoristiti resurse i kapacitete država članica za zajedničke ciljeve HERA-e, a posebno u sljedećim područjima:

                           (a)

                           funkcije HERA-e u okviru Unijine pripravnosti i odgovora na krizu, istraživanja i inovacija te industrijske strategije u području medicinskih protumjera;

                           (b)

                           znanstveno/tehničko upravljanje HERA-om;

                           (c)

                           izvršavanje zadaća povjerenih HERA-i.

               5.   Odbor HERA-e daje mišljenja prvenstveno o:

                           (a)

                           prijedlozima aktivnosti koje bi trebala provoditi HERA i prijedlozima novih zadaća koje bi se trebale dodijeliti HERA-i, uključujući:

                                       i.

                                       procjenu prijetnji te modeliranje i predviđanje medicinskih protumjera;

                                       ii.

                                       praćenje ponude i potražnje medicinskih protumjera;

                                       iii.

                                       nabavu i distribuciju medicinskih protumjera;

                                       iv.

                                       promicanje istraživanja i razvoja medicinskih protumjera te pružanje sredstava i platformi za brzu razmjenu podataka;

                                       v.

                                       potporu za razvoj kapaciteta država članica u području pripravnosti i odgovora u vezi s medicinskim protumjerama;

                           (b)

                           usklađenosti aktivnosti s relevantnim programima Unije;

                           (c)

                           višegodišnjem strateškom planiranju koje obuhvaća sve aktivnosti HERA-e i svake godine, najkasnije do 31. prosinca, odgovarajući godišnji plan rada koji donosi Komisija;

                           (d)

                           izradi prijedlogâ za godišnji proračun HERA-e i praćenju njegova izvršenja;

               6.   Odbor HERA-e raspravlja o godišnjem izvješću o radu koje sastavlja ravnatelj HERA-e.

               7.   Odbor HERA-e sastaje se najmanje četiri puta godišnje.

               8.   Komisija Odboru HERA-e pruža usluge tajništva.

               9.   Komisija može osnovati radne skupine za potporu Odboru HERA-e u njegovu radu radi razmatranja posebnih pitanja na temelju zadaća utvrđenih u stavcima 4. i 5.

            Članak 7.
            Savjetodavni forum HERA-e

               1.   Savjetodavni forum HERA-e („Forum”) mehanizam je za razmjenu informacija o pripravnosti i odgovoru u području medicinskih protumjera te za udruživanje znanja. Osigurava blisku suradnju između HERA-e i nadležnih tijela država članica, prvenstveno na planiranju i provedbi znanstvenih, zdravstvenih i industrijskih aktivnosti HERA-e.

               2.   Forum se sastoji od članova iz tehnički nadležnih tijela koje imenuje svaka država članica. Članovi Foruma ne smiju biti članovi Odbora HERA-e.

               3.   Forum podupire Odbor HERA-e u pružanju znanstvenih i tehničkih savjeta.

               4.   Odbor HERA-e može osnovati podskupine Foruma u svrhu razmatranja posebnih pitanja u području znanosti, istraživanja ili industrije. U prvom redu, osniva se podskupina pod nazivom „zajednički forum za industrijsku suradnju” sastavljena od predstavnika industrije i država članica.
               Podskupine odgovaraju Forumu. Raspuštaju se nakon ispunjenog mandata.

               5.   Forumom i njegovim podskupinama predsjeda predstavnik Komisije. Forum se redovito sastaje na poziv ravnatelja HERA-e, a najmanje četiri puta godišnje.

               6.   Predstavnici odjelâ Komisije mogu sudjelovati u radu Foruma.

               7.   Komisija Forumu pruža usluge tajništva.

               8.   Ravnatelj HERA-e može pozvati stručnjake ili predstavnike profesionalnih ili znanstvenih tijela te nevladinih organizacija s priznatim iskustvom u područjima koja su povezana s radom HERA-e kako bi surađivali na posebnim zadaćama i sudjelovali u relevantnim aktivnostima Foruma.

            Članak 8.
            Preispitivanje

               1.   Komisija do 2025. detaljno preispituje provedbu operacija HERA-e, uključujući njezinu strukturu i upravljanje.
               Preispitivanjem se posebno razmatraju potreba za izmjenom mandata HERA-e i financijski učinci takve izmjene.

               2.   Komisija izvješćuje Europski parlament, Vijeće i Odbor HERA-e o rezultatima preispitivanja iz stavka 1. Ti se rezultati objavljuju.

            Članak 9.
            Stupanje na snagu
            Ova Odluka stupa na snagu 16. rujna 2021.

            Sastavljeno u Bruxellesu 16. rujna 2021

                  Za Komisiju

               Stella KYRIAKIDES

                  Članica Komisije

            (1)  Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija „Izgradnja europske zdravstvene unije: jačanje otpornosti EU-a na prekogranične prijetnje zdravlju”. COM(2020) 724 final.

            (2)  Komunikacija Komisije Europskom parlamentu, Europskom vijeću i Vijeću „Inkubator HERA: preduhitrimo opasnost od novih varijanti koronavirusa”. COM(2021) 78 final.

            (3)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

            (4)  Odluka Komisije C(2018) 5120 od 3. kolovoza 2018. o unutarnjim pravilima o izvršenju općeg proračuna Europske unije (odjeljak Europske komisije) na znanje odjelima Komisije.


title: Odluka Vijeća (ZVSP) 2021/1726 od 28. rujna 2021. o potpori suzbijanju nezakonite trgovine malim i lakim oružjem te njegova širenja u državama članicama Lige arapskih država – faza II.

text:
                  29.9.2021

                  HR

                  Službeni list Europske unije

                  L 344/7

         ODLUKA VIJEĆA (ZVSP) 2021/1726
         od 28. rujna 2021.
         o potpori suzbijanju nezakonite trgovine malim i lakim oružjem te njegova širenja u državama članicama Lige arapskih država – faza II.
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     U Strategiji EU-a protiv nezakonitog vatrenog oružja, malog i lakog oružja (SALW) i pripadajućeg streljiva naslovljenoj „Osiguravanje oružja, zaštita građana” („Strategija EU-a za SALW”) iz 2018. navedeno je da Unija pridaje posebnu važnost regionalnoj suradnji kao učinkovitom sredstvu kontrole malog oružja.

                     (2)

                     U Strategiji EU-a za SALW napominje se da će Unija nastaviti podupirati suradnju i pomoć u provedbi Akcijskog programa Ujedinjenih naroda (UN) za sprečavanje, suzbijanje i iskorjenjivanje nezakonitog trgovanja malim i lakim oružjem u svim njegovim aspektima („Akcijski program UN-a”).

                     (3)

                     U skladu sa Strategijom EU-a za SALW potpora Unije provedbi Akcijskog programa UN-a uključivat će prikupljanje i uništavanje viškova SALW-a i streljiva, fizičku sigurnost i upravljanje zalihama SALW-a i streljiva, razvoj kapaciteta za označivanje, vođenje evidencije i praćenje, razvoj kapaciteta za kontrolu izvoza oružja, razvoj kapaciteta za izvršavanje zakonodavstva u borbi protiv nezakonite trgovine te potporu za praćenje embarga i praćenje preusmjerenog oružja.

                     (4)

                     Kad je riječ o Bliskom istoku i Sjevernoj Africi, u Strategiji EU-a za SALW napominje se da će Unija nastaviti podupirati izgradnju kapaciteta lokalnih tijela za izvršavanje zakonodavstva i snaga sigurnosti u pogledu fizičke sigurnosti i upravljanja zalihama, uništavanja viškova te dokumentiranja i praćenja nezakonitog SALW-a.

                     (5)

                     U UN-ovu Programu održivog razvoja do 2030., donesenom 25. rujna 2015., potvrđuje se da je suzbijanje nezakonite trgovine SALW-om nužno za ostvarenje mnogih ciljeva, uključujući one koji se odnose na mir, pravdu i snažne institucije, smanjenje siromaštva, gospodarski rast, zdravlje, rodnu ravnopravnost te sigurne gradove i zajednice.

                     (6)

                     U svojem programu za razoružanje naslovljenom „Osiguravanje naše zajedničke budućnosti”, koji je pokrenut 24. svibnja 2018., glavni tajnik UN-a poziva na uključiv, integriran i angažiran pristup kontroli malog oružja na razini zemalja, a u pojedinim situacijama i na podregionalnoj razini.

                     (7)

                     Na trećoj konferenciji UN-a o preispitivanju napretka u provedbi Akcijskog programa UN-a, održanoj u lipnju 2018, države članice UN-a obvezale su se na jačanje, prema potrebi, partnerstava i suradnje na svim razinama u sprečavanju i suzbijanju nezakonite trgovine SALW-om, a osobito u pogledu granične kontrole, upravljanja zalihama i njihove sigurnosti, uništavanja i uklanjanja, označivanja, vođenja evidencije i praćenja te nezakonitog posredovanja. Države članice UN-a također su se obvezale na jačanje suradnje s relevantnim podregionalnim i regionalnim organizacijama radi jačanja provedbe Akcijskog programa UN-a i Međunarodnog instrumenta za praćenje.

                     (8)

                     Liga arapskih država („Arapska liga”) regionalna je organizacija koja okuplja sve arapske zemlje u svrhu promicanja i jačanja suradnje među svojim članicama.

                     (9)

                     Unija i Arapska liga uspostavile su 2016. strateški dijalog EU-a i Arapske lige te osnovali niz radnih skupina.

                     (10)

                     Radna skupina o oružju za masovno uništenje i kontroli oružja osnovana u okviru strateškog dijaloga definirala je prioritetna područja za potencijalnu konkretnu suradnju.

                     (11)

                     Unija je Odlukom Vijeća (ZVSP) 2018/1789 (1) poduprla fazu I. projekta za potporu suzbijanju nezakonite trgovine SALW-om te njegova širenja u državama članicama Arapske lige i sada želi poduprijeti fazu II. tog projekta,

               DONIJELO JE OVU ODLUKU:

            Članak 1.

               1.   U svrhu pružanja potpore državama članicama Lige arapskih država („Arapska liga”) u nacionalnoj provedbi Akcijskog programa Ujedinjenih naroda za sprečavanje, suzbijanje i iskorjenjivanje nezakonitog trgovanja malim i lakim oružjem u svim njegovim aspektima („Akcijski program UN-a”) i Međunarodnog instrumenta za praćenje Unija će nastojati ostvariti sljedeće ciljeve:

                           —

                           održivo graditi nacionalne kapacitete država članica Arapske lige za suzbijanje nezakonitog širenja malog i lakog oružja (SALW), borbu protiv terorizma i poboljšanje sigurnosti u situacijama nakon sukoba uz potpuno poštovanje međunarodnih standarda ljudskih prava;

                           —

                           održivo graditi regionalne kapacitete Arapske lige za svladavanje tih istih izazova;

                           —

                           jačati nacionalnu kontrolu država članica Arapske lige nad SALW-om u ključnim fazama njegova životnog ciklusa;

                           —

                           poboljšati razmjenu najbolje prakse i stečenih iskustava.

               2.   Radi postizanja ciljeva iz stavka 1. Unija ovom Odlukom podupire mjere u sljedećim područjima:

                           —

                           kontrola međunarodnog prijenosa SALW-a (suzbijanje nezakonitih tokova oružja);

                           —

                           utvrđivanje i suzbijanje izvorâ nezakonitog malog oružja (izgradnja kapaciteta tijelâ za izvršavanje zakonodavstva);

                           —

                           druge mjere koje se odnose na kontrolu nad malim oružjem, uključujući upravljanje zalihama, kontrolu robe koja je s njime povezana i sigurnost;

                           —

                           razoružanje, demobilizacija i reintegracija;

                           —

                           pružanje relevantnih informacija o nezakonitom SALW-u i pojačana kontrola nad SALW-om.

               3.   Detaljan opis projekta iz stavaka 1. i 2. naveden je u Prilogu ovoj Odluci.

            Članak 2.

               1.   Visoki predstavnik Unije za vanjske poslove i sigurnosnu politiku („Visoki predstavnik”) nadležan je za provedbu ove Odluke.

               2.   Tehničku provedbu projekta iz članka 1. izvodi centar Small Arms Survey (SAS), a predstavlja ga Sveučilišni institut za međunarodne i razvojne studije, uz pomoć Međunarodne organizacije kriminalističke policije (Interpol) i Svjetske carinske organizacije (WCO) te u bliskoj suradnji s Tajništvom Arapske lige.

               3.   SAS, uz pomoć Interpola i WCO-a, obavlja svoje zadaće pod odgovornošću Visokog predstavnika. Visoki predstavnik u tu svrhu sklapa potrebne dogovore sa SAS-om.

            Članak 3.

               1.   Financijski referentni iznos za provedbu projekta koji financira Unija iz članka 1. iznosi 5 991 726 EUR.

               2.   Rashodima koji se financiraju iz referentnog iznosa navedenog u stavku 1. upravlja se u skladu s postupcima i pravilima koji se primjenjuju na proračun Unije.

               3.   Komisija nadzire ispravnost upravljanja rashodima iz stavka 2. U tu svrhu ona sklapa potreban sporazum sa SAS-om. Sporazumom se utvrđuje da SAS mora osigurati vidljivost doprinosa Unije, u skladu s njegovom veličinom.

               4.   Komisija nastoji sklopiti sporazum iz stavka 3. što je prije moguće nakon stupanja na snagu ove Odluke. Komisija obavješćuje Vijeće o eventualnim poteškoćama u tom procesu i o datumu sklapanja sporazuma.

            Članak 4.

               1.   Visoki predstavnik izvješćuje Vijeće o provedbi ove Odluke na osnovi redovitih tromjesečnih izvješća koje priprema SAS.

               2.   Komisija izvješćuje o financijskim aspektima projekta iz članka 1.

            Članak 5.

               1.   Ova Odluka stupa na snagu na dan donošenja.

               2.   Ova Odluka prestaje važiti 36 mjeseci nakon datuma sklapanja sporazuma iz članka 3. stavka 3. Međutim, ona prestaje važiti šest mjeseci nakon datuma njezina stupanja na snagu ako se u tom razdoblju ne sklopi sporazum.

            Sastavljeno u Bruxellesu 28. rujna 2021.

                  Za Vijeće

                  Predsjednica

               S. KUSTEC

            (1)  Odluka Vijeća (ZVSP) 2018/1789 od 19. studenoga 2018. o potpori suzbijanju nezakonite trgovine malim i lakim oružjem te njegova širenja u državama članicama Lige arapskih država (SL L 293, 20.11.2018., str. 24.).

            PRILOG
            PROJEKTNI DOKUMENT

               Projekt za potporu suzbijanja nezakonite trgovine malim i lakim oružjem te njegova širenja u državama članicama Lige arapskih država (faza 2., 2021. – 2024.) – HR(2021) 125

                  Kontekst

            Ovaj će se projekt (projekt EU-LAS, faza 2.) temeljiti na prethodnim naporima Lige arapskih država („Arapska liga”) i Unije, među ostalim onima poduzetima tijekom faze 1. projekta (2019. – 2021.), kako bi se državama članicama Arapske lige pomoglo u suzbijanju nezakonitog malog i lakog oružja („SALW”) u arapskoj regiji (1).
            Radna skupina o oružju za masovno uništenje, SALW-u i kontroli oružja uspostavljena u okviru strateškog dijaloga EU-a i Arapske lige definirala je prioritetna područja za potencijalnu konkretnu suradnju. U fazi 1. projekta EU-a i Arapske lige poboljšana je razmjena najboljih praksi i stečenih iskustava u tim područjima putem niza regionalnih i podregionalnih sastanaka. Njome je također državama članicama Arapske lige pruženo praktično osposobljavanje osmišljeno za održivu izgradnju nacionalnih i regionalnih kapaciteta (Arapske lige) za svladavanje izazova koje predstavlja nezakoniti SALW, posebno u prioritetnim područjima.
            U razdoblju prije pandemije bolesti SARS-CoV-2 u okviru projekta održani su početni sastanak (Kairo, lipanj 2019.) i prva podregionalna radionica (Abu Dhabi, veljača 2020.). U studenome i prosincu 2019. provedene su i tri misije za procjenu potreba kojima su postavljeni temelji za programe osposobljavanja unutar zemlje koji su održani u Abu Dhabiju u Ujedinjenim Arapskim Emiratima i Rabatu u Maroku u siječnju i veljači 2020.
            Nakon izbijanja pandemije u ožujku 2020. pokrenute su aktivnosti osposobljavanja na internetu. Od 30. travnja 2021. u okviru projekta osigurano je osposobljavanje na internetu za šest država članica Arapske lige, uz dodatno osposobljavanje na internetu, uključujući naknadno osposobljavanje, zakazano za svibanj i lipanj 2021. Održane su i rasprave kako bi se osiguralo da se druga (završna) podregionalna radionica projekta i završni regionalni sastanak održe putem interneta prije kraja faze 1. 31. srpnja 2021.
            Službenici država članica Arapske lige koji su sudjelovali na projektnim sastancima i programima osposobljavanja dosljedno su iskazivali visoke razine zadovoljstva tim događanjima, a velik udio sudionika programa osposobljavanja naveli su kako očekuju da će u svojem svakodnevnom radu upotrebljavati informacije i stručno znanje koje su razmijenili tijekom programa.
            U fazi 2. projekta konsolidirat će se i ojačati temelji postavljeni tijekom prve faze projekta. Napori za izgradnju kapaciteta započeti u fazi 1. nastavit će se, proširiti i produbljivati kako bi se osigurala dugoročna održivost. Državama članicama kojima osposobljavanje nije pruženo u prvoj fazi projekta ono se može omogućiti u drugoj fazi. Države članice Arapske lige koje žele nadograditi kapacitete stečene tijekom prve faze dobit će potrebnu potporu u drugoj fazi. Osim toga, u okviru projekta prvi će se put organizirati događanja osposobljavanja na razini cijele regije kojima će se državama članicama Arapske lige omogućiti da ojačaju nacionalne kapacitete za osposobljavanje u području kontrole SALW-a (događaji za osposobljavanje instruktora).
            Smanjenje i iskorjenjivanje nezakonitog malog oružja u arapskoj regiji i dalje je ključno za smanjivanje svih oblika nasilja te promicanje održivog razvoja i blagostanja u skladu s ciljevima održivog razvoja Ujedinjenih naroda (UN), i u arapskoj regiji i u susjednim regijama, uključujući Europu. Konkretnije, cilj je projekta jačanje kapaciteta država članica Arapske lige za provedbu Akcijskog programa UN-a za sprečavanje, suzbijanje i iskorjenjivanje nezakonitog trgovanja malim i lakim oružjem u svim njegovim aspektima („Akcijski program UN-a”) i Međunarodnog instrumenta za praćenje u skladu s prioritetima i potrebama koje su utvrdile države članice Arapske lige.
            Normativni okvir za projekt obuhvaća i Program održivog razvoja do 2030., posebno cilj 16.4 i Rezoluciju Vijeća sigurnosti UN-a 2370 (2017), čiji je cilj spriječiti teroriste da nabavljaju oružje. Istodobno se u okviru projekta konkretno izražava obveza o usklađenom djelovanju protiv nezakonite trgovine oružjem sadržana u izjavi sa sastanka na vrhu EU-a i Arapske lige u Sharm El-Sheikhu od 25. veljače 2019.
            Ovisno o preferencijama države članice Arapske lige koja je domaćin, Protokol UN-a o vatrenom oružju i Ugovor o trgovini oružjem također bi mogli poslužiti kao referentne točke za napore za izgradnju kapaciteta povezane s projektom (kontrola izvoza/uvoza, sprečavanje preusmjeravanja itd.).

                  Ciljevi projekta i dugoročna održivost

            Kao u fazi 1., osnovni je cilj faze 2. projekta održivo jačanje kapaciteta država članica Arapske lige za provedbu Akcijskog programa UN-a i Međunarodnog instrumenta za praćenje, među ostalim u svrhu suzbijanja nezakonitog malog oružja i terorizma, u skladu s prioritetima i potrebama koje su utvrdile države članice Arapske lige. Kako bi se to postiglo, glavni su ciljevi projekta sljedeći:

                        a)

                        održiva izgradnja nacionalnih kapaciteta država članica Arapske lige radi suzbijanja nezakonitog širenja SALW-a, borbe protiv terorizma i poboljšanja sigurnosti u situacijama nakon sukoba;

                        b)

                        održiva izgradnja regionalnih kapaciteta Arapske lige za svladavanje tih istih izazova;

                        c)

                        jačanje nacionalne kontrole država članica Arapske lige nad SALW-om u ključnim fazama njegova životnog ciklusa i

                        d)

                        poboljšanje razmjene najbolje prakse i stečenih iskustava.

                  Savjetovanje s državama članicama Arapske lige ukazuje na to da one traže pomoć i potporu u određenim područjima, pri čemu je glavni naglasak na izgradnji nacionalnih kapaciteta za suzbijanje nezakonitih tokova oružja (vidjeti sljedeći odjeljak za više detalja). Sve sastavnice projekta zapravo su osmišljene kako bi se osiguralo da se projektom osiguraju održivi kapaciteti svim predviđenim korisnicima, odnosno državnim institucijama i službenicima u državama članicama Arapske lige, kao i Tajništvu Arapske lige (Odjel za kontrolu oružja i razoružanje).

                  Opis djelovanja

            Projekt Unije za suzbijanje nezakonite trgovine SALW-om i njegova širenja u državama članicama Arapske lige (faza 2., 2021. – 2024.) osmišljen je kako bi se odgovorilo na potrebe koje su države članice Arapske lige izrazile u sljedećim prioritetnim područjima:

               Područje 1.:

            Kontrola međunarodnog prijenosa SALW-a (suzbijanje nezakonitih tokova oružja)

                        1.1.

                        Izdavanje dozvola za izvoz/uvoz/provoz i kontrola (procjena rizika itd.)

                        1.2.

                        Sprečavanje preusmjeravanja SALW-a neovlaštenim primateljima

                        1.3.

                        Otkrivanje SALW-a i njegovih dijelova tijekom inspekcije prevezene robe i tereta (inspekcijske metode, tehnike i oprema itd.)

               Područje 2.:

            Utvrđivanje i suzbijanje izvora nezakonitog malog oružja (izgradnja kapaciteta tijelâ za izvršavanje zakonodavstva)

                        2.1.

                        Kontrola kopnenih, zračnih i pomorskih granica, uključujući prijenos tehnologije

                        2.2.

                        Označivanje, vođenje evidencije i praćenje

                        2.3.

                        Dodatne tehnike i metode za istraživanje i inspekciju oružja (primjena balističkih informacija, identifikacija/suzbijanje krijumčarskih ruta i metoda itd.)

               Područje 3.:

            Druge mjere koje se odnose na kontrolu malog oružja

                        3.1.

                        Upravljanje zalihama i njihova sigurnost

               Područje 4.: Razoružanje, demobilizacija i reintegracija

                        4.1.

                        Razmjena stručnog znanja, najboljih praksi i stečenih iskustava u kontekstu razoružanja, demobilizacije i reintegracije

                        4.2.

                        Pomoć u izradi nacionalnih programa razoružanja, demobilizacije i reintegracije

                        4.3.

                        Drugi oblici potpore državama članicama Arapske lige tijekom faze nakon sukoba

                  Važno je napomenuti da je ova sastavnica, iako ju je zatražilo nekoliko država članica Arapske lige, u načelu naišla na manje interesa od drugih područja navedenih u ovom odjeljku. Stoga se sastavnica ne ističe u projektu.

               Područje 5.:

            Pružanje relevantnih informacija o nezakonitom SALW-u i pojačana kontrola SALW-a

                        5.1.

                        Evaluacija zakona i drugih propisa država članica Arapske lige; savjetovanje o mogućim izmjenama i revizijama

                        5.2.

                        Prijevod relevantnih istraživanja, objavljenih studija i drugih dokumenata na arapski jezik

                  Radi zadovoljavanja gore navedenih potreba, projekt će obuhvaćati sljedeće elemente:

                        1.

                        Regionalna koordinacija: početni sastanak u Kairu

                        2.

                        Regionalna koordinacija: dvije regionalne radionice

                        3.

                        Regionalna koordinacija: završni sastanak u Kairu

                        4.

                        Nacionalno osposobljavanje

                        5.

                        Regionalno osposobljavanje

                        6.

                        Potpora u okviru projekta za razvoj nacionalnih kurikuluma za osposobljavanje

                        7.

                        Olakšavanje zajedničkih nacionalnih operacija na terenu u okviru projekta

                        8.

                        Pružanje informacija na arapskom jeziku

                        9.

                        Sastanci za koordinaciju projekta

                        10.

                        Praćenje i evaluacija projekta (uključujući financijsku reviziju).

               1.   Regionalna koordinacija:
               početni sastanak u Kairu

                        1.1.

                        Cilj: podizanje svijesti o projektu; rasprave o fazi 1. i utvrđivanje relevantnih stečenih iskustava za fazu 2. i uspostava temelja za aktivnosti faze 2. (jačanje kontakata s državama članicama Arapske lige, utvrđivanje posebnih nacionalnih prioriteta i pokretanje planiranja za aktivnosti faze 2., uključujući osposobljavanje) (prioritetna područja od 1. do 5.).

                        1.2.

                        Aktivnosti: trodnevni početni sastanak u sjedištu Arapske lige u Kairu koji pokriva sve aspekte projekta (prioritetna područja od 1. do 5.), namijenjen višim službenicima država članica Arapske lige i osoblju Arapske lige odgovornom za pitanja povezana s projektom.

                        1.3.

                        Rezultati djelovanja: pružanje detaljnih prezentacija koje obuhvaćaju sve aspekte projekta,; utvrđivanje relevantnih stečenih iskustava za fazu 2.; jačanje kontakta s državama članicama Arapske lige; utvrđivanje posebnih nacionalnih prioriteta; početak planiranja faze 2.; izrada sažetog izvješća sa sastanka.

               2.   Regionalna koordinacija:
               dvije regionalne radionice

                        2.1.

                        Cilj: poboljšanje razmjene najboljih praksi i stečenih iskustava započete u fazi 1. projekta te utvrđivanje nacionalnih i regionalnih prioriteta u područjima povezanima s projektom (prioritetna područja od 1. do 5.).

                        2.2.

                        Aktivnosti: dvije četverodnevne radionice koje će se održati u različitim arapskim glavnim gradovima (ciljni datumi: prva polovica 2022., druga polovica 2023.). Moguće teme uključuju: nacionalno zakonodavstvo o kontroli oružja (prioritetno područje 5.1.) i teme kojima se bavilo u okviru ciklusa sastanaka Akcijskog programa UN-a i Međunarodnog instrumenta za praćenje.

                        2.3.

                        Rezultati djelovanja: razmjena najboljih praksi i stečenih iskustava u područjima povezanima s projektom; utvrđivanje nacionalnih i regionalnih prioriteta u tim istim područjima; izrada sažetog izvješća s radionica.

               3.   Regionalna koordinacija: završni sastanak u Kairu

                        3.1.

                        Cilj: evaluacija faze 2. projekta i plan buduće suradnje (prioritetna područja od 1. do 5.).

                        3.2.

                        Aktivnosti: na kraju projekta dvodnevni sastanak u sjedištu Arapske lige u Kairu namijenjen višim službenicima država članica Arapske lige i osoblju Arapske lige odgovornom za pitanja povezana s projektom.

                        3.3.

                        Rezultati djelovanja: rasprava o fazi 2. projekta i njezina evaluacija; izrada planova za buduću suradnju u području kontrole malog oružja; izrada sažetog izvješća sa sastanka.

               4.   Nacionalno osposobljavanje

                        4.1.

                        Cilj: izgradnja održivih kapaciteta za kontrolu malog oružja u državi članici Arapske lige koja je domaćin, u skladu s njezinim prioritetima i potrebama (prioritetna područja od 1. do 4.).

                        4.2.

                        Aktivnosti: do 154 dana nacionalnog osposobljavanja po provedbenoj agenciji, koje obuhvaća popis potencijalnih programa koje države članice Arapske lige mogu odabrati u skladu sa svojim prioritetima i potrebama te potvrditi putem službene komunikacije s Tajništvom Arapske lige (vidjeti točke od (a) do (d) u nastavku). Od 154 dana nacionalnog osposobljavanja 94 dana osposobljavanja održat će se putem interneta, a 60 unutar zemlje (na primjer, 12 događanja u trajanju od pet dana).
                        Pri daljnjem postupanju u pogledu konkretnih zahtjeva za osposobljavanje, provedbene agencije u suradnji s Tajništvom Arapske lige dat će prednost kontaktu na daljinu s vladama Arapske lige (telefon, e-adresa i videokonferencija putem interneta).
                        Kao dio nacionalne ponude osposobljavanja, provedbene agencije ponudit će sljedeće vrste programa (popis nije iscrpan):

                                       (a)

                                    uvodne tečajeve u trajanju od dva do pet dana (na internetu);

                                       (b)

                                    nacionalna osposobljavanja koja nadopunjuju događanja provedena u fazi 1., kao što su:

                                                —

                                                ponavljanje tečaja za nove skupine sudionika;

                                                —

                                                tečajevi za obnovu znanja;

                                                —

                                                tečajevi kojima se detaljno obrađuju određene teme (tri do pet dana) ili širi raspon tema (više od pet dana) i

                                                —

                                                specijalizirani tečajevi namijenjeni posebnoj publici (npr. logistički tečaj za službenike koji upravljaju zalihama oružja i streljiva);

                                       (c)

                                    tečaj za nove sudionike (detaljni tečaj, koji traje 10 dana ili više, za službenike koji preuzimaju odgovornosti povezane sa SALW-om) i

                                       (d)

                                    program osposobljavanja unutar zemlje u državi Arapske lige koja nije korisnik kada je putovanje do korisnika isključeno (dva događanja od po pet dana, uključujući prijevoz i obroke/smještaj za sudionike).

                              Imajte na umu da će se u okviru projekta, prema potrebi, u aktivnostima osposobljavanja primjenjivati kombinirani (hibridni) pristup učenju, pri čemu će se upotreba internetskih resursa kombinirati s osposobljavanjem uživo i osposobljavanjem putem interneta.

                        4.3.

                        Rezultati djelovanja: učinci nacionalnih osposobljavanja procijenit će se na kraju i nekoliko mjeseci nakon događanja kako bi se utvrdilo u kojoj su mjeri ostvareni ciljevi projekta u pogledu izgradnje kapaciteta.

               5.   Regionalno osposobljavanje

                        5.1.

                        Cilj: izgradnja održivih kapaciteta za kontrolu malog oružja u državama članicama Arapske lige koje su sudionice, među ostalim kapaciteta za osposobljavanje (prioritetna područja od 1. do 4.).

                        5.2.

                        Aktivnosti: do 40 dana osposobljavanja uživo po provedbenoj agenciji, od kojeg istodobno imaju korist sudionici iz nekoliko država članica Arapske lige, uključujući događanja za osposobljavanje instruktora (četiri događanja od po pet ili deset dana po provedbenoj agenciji, koja se održavaju u državi članici Arapske lige).
                        Imajte na umu da će se u okviru projekta, prema potrebi, u aktivnostima osposobljavanja primjenjivati kombinirani (hibridni) pristup učenju, pri čemu će se upotreba internetskih resursa kombinirati s osposobljavanjem uživo i osposobljavanjem putem interneta.

                        5.3.

                        Rezultati djelovanja: učinci regionalnih tečajeva osposobljavanja procijenit će se na kraju i nekoliko mjeseci nakon događanja kako bi se utvrdilo u kojoj su mjeri ostvareni ciljevi projekta u pogledu izgradnje kapaciteta.

               6.   Potpora u okviru projekta za razvoj nacionalnih kurikuluma za osposobljavanje

                        6.1.

                        Cilj: jačanje nacionalne odgovornosti i dugoročne održivosti događanja za osposobljavanje u okviru projekta (prioritetna područja od 1. do 4.).

                        6.2.

                        Aktivnosti: na zahtjev, provedbene agencije podupirat će razvoj nacionalnih kurikuluma za osposobljavanje pružanjem relevantnog stručnog znanja i dokumentacije.

                        6.3.

                        Rezultati djelovanja: učinci potpore u okviru projekta za razvoj nacionalnih kurikuluma za osposobljavanje procijenit će se po završetku intervencije i nekoliko mjeseci nakon završetka intervencije.

               7.   Olakšavanje zajedničkih nacionalnih operacija na terenu u okviru projekta

                        7.1.

                        Cilj: testiranje i jačanje djelotvorne upotrebe informacija koje se prenose tijekom događanja za osposobljavanje za EU i Arapsku ligu, čime se jača dugoročna održivost osposobljavanja u okviru projekta (prioritetna područja od 1. do 4.).

                        7.2.

                        Aktivnosti: projektom će se olakšati priprema, provedba i analiza dviju zajedničkih operacija na terenu koje na dobrovoljnoj osnovi provode nacionalne sigurnosne snage iz država članica Arapske lige. Pripremu i analizu zajedničkih operacija na terenu vodit će provedbene agencije, a provodit će se putem interneta (dva dvodnevna događanja, a projekt pokriva troškove arapsko-englesko-francuskog usmenog prevođenja za svako događanje). Države Arapske lige koje su sudionice imat će operativnu i financijsku odgovornost za provedbu zajedničkih operacija na terenu.

                        7.3.

                        Rezultati djelovanja: učinci zajedničkih operacija na terenu procijenit će se po njihovu završetku i nekoliko mjeseci nakon njihova završetka.

               8.   Pružanje informacija na arapskom jeziku

                        8.1.

                        Cilj: ispunjenje potreba država članica Arapske lige za neovisnim i pouzdanim informacijama o malom oružju i oružanom nasilju na arapskom jeziku (prioritetno područje 5.).

                        8.2.

                        Aktivnosti: prijevod ključnih publikacija i dokumenata na arapski (objavljena izvješća, smjernice za najbolju praksu itd.). Primjeri mogu uključivati nove dokumente EU-a o SALW-u, Priručnik SAS-a o rodno osjetljivoj kontroli malog oružja i poglavlje „Sigurnost” u godišnjem izvješću Svjetske carinske organizacije o nezakonitoj trgovini.

                        8.3.

                        Rezultati djelovanja: određeni rezultati obuhvaćat će prijevod važnih knjiga, izvješćâ, informativnih dokumenata i drugih dokumenata o malom oružju, kao i izradu podcastâ i objava na blogovima na arapskom jeziku. Općenito, to će djelovanje dovesti do znatnog povećanja dostupnosti neovisnih i pouzdanih informacija o malom oružju i oružanom nasilju na arapskom jeziku, nadovezivanjem na temelje postavljene u fazi 1. projekta.

               9.   Sastanci za koordinaciju projekta

                        9.1.

                        Cilj: osiguravanje optimalne koordinacije i planiranja projekta.

                        9.2.

                        Aktivnosti: sastanci uživo u sjedištu provedbene agencije u Bruxellesu, Ženevi i Lyonu (ukupno tri sastanka) na kojima se okupljaju tri provedbene agencije, kao i Tajništvo Arapske lige, radi rasprave o izazovima i prioritetima povezanima s projektom, kao i o provedbenim planovima i strategijama.

                        9.3.

                        Rezultati djelovanja: izrada kratkog izvješća u kojem se navode izazovi i prioriteti povezani s projektom, kao i provedbeni planovi i strategije (jedno izvješće po sastanku).

               10.   Praćenje i evaluacija projekta

                        10.1.

                        Cilj: osiguravanje toga da projekt ispuni svoje ciljeve i da svi rashodi projekta budu u skladu s dogovorenim proračunom.

                        10.2.

                        Aktivnosti: faza 2. projekta obuhvaćat će unutarnju i vanjsku procjenu učinaka projekta. Unutarnju procjenu provodit će osoblje projekta uz potporu stručnjaka SAS-a za praćenje, evaluaciju i učenje. Vanjski savjetnik provest će vanjsku evaluaciju i u tu svrhu putovati na završni sastanak u Kairu te do odabranih država Arapske lige (četiri) i sjedištâ provedbenih agencija. Projekt će uključivati i financijsku reviziju u skladu sa zahtjevima Unije.

                        10.3.

                        Rezultati djelovanja: dovršetak unutarnjih i vanjskih procjena učinaka projekta; dovršetak financijske revizije.

                  Provedbene agencije i partnerstva

            Faza 2. projekta ponovno će se provesti u partnerstvu s Tajništvom Arapske lige u okviru strateškog dijaloga EU-a i Arapske lige o oružju za masovno uništenje, SALW-u i kontroli oružja. Tajništvo Arapske lige u srpnju 2019. bilo je domaćin početne faze 1. projekta u Kairu u Egiptu. Osoblje Tajništva sudjelovalo je u dvjema misijama za procjenu potreba koje su u okviru projekta provedene u studenome i prosincu 2019., kao i u prvoj podregionalnoj radionici projekta održanoj u Abu Dhabiju u Ujedinjenim Arapskim Emiratima u veljači 2020. Kontinuirana i snažna potpora Tajništva Arapske lige i dalje je ključna za uspješan nastavak projekta u fazi 2.
            Kao u fazi 1. projekta, Small Arms Survey („SAS”), povezani program Sveučilišnog instituta za međunarodne i razvojne studije u Ženevi u Švicarskoj, bit će vodeća provedbena agencija. U provedbenoj fazi 2. projekta SAS će se posebno oslanjati na ključne doprinose Međunarodne organizacije kriminalističke policije (INTERPOL) i Svjetske carinske organizacije (WCO). Svjetska carinska organizacija imat će primarnu odgovornost za prioritetna područja 1. i 2.1. (kontrole međunarodnog prijenosa, uključujući granične kontrole), INTERPOL za područja 2.2. i 2.3. (izgradnja kapaciteta tijelâ za izvršavanje zakonodavstva), a SAS za područja od 3. do 5. (upravljanje zalihama i njihova sigurnost, razoružanje, demobilizacija i reintegracija te pružanje informacija povezanih sa SALW-om).
            To partnerstvo predstavlja model suradnje u području SALW-a. Projektom se iskorištava komplementarno i stručno znanje svake provedbene agencije kako bi se ponudio sveobuhvatan program izgradnje znanja i kapaciteta koji obuhvaća glavne sastavnice Akcijskog programa UN-a i Međunarodnog instrumenta za praćenje. Na taj se način u okviru projekta koncepti međunarodne suradnje i multilateralizma, istaknuti u dokumentima kao što su Akcijski program UN-a i Strategija EU-a za SALW, pretvaraju u opipljive rezultate, odnosno učinkovitu provedbu Akcijskog programa UN-a i Međunarodnog instrumenta za praćenje te jačanje međuregionalne sigurnosti.
            Prema potrebi, u suradnji s Tajništvom Arapske lige SAS će podugovoriti druge organizacije radi pomaganja s drugim sastavnicama projekta. Ovisno o potrebama i preferencijama država Arapske lige koje su sudionice, druge organizacije, uključujući organizacije civilnog društva, kao i određene specijalizirane agencije država Arapske lige, mogle bi također doprinijeti provedbi projekta.
            Provedbene agencije također će koordinirati djelovanje s vladinim i nevladinim organizacijama koje rade u državama članicama Arapske lige i sve programe Unije koji se ondje provode, kako bi se osiguralo da sve aktivnosti poduzete u okviru projekta dopunjuju i nadograđuju postojeće inicijative. Napominjemo da se tim projektom posljednjih godina pruža potpora Unije razvoju i provedbi INTERPOL-ova sustava upravljanja evidencijom i praćenjem nezakonitog oružja (iARMS), ključne sastavnice INTERPOL-ove ponude osposobljavanja za EU i Arapsku ligu.
            Provedbene agencije također će poduzeti odgovarajuće mjere kako bi se osigurala vidljivost projekta u skladu sa smjernicama Unije.

                  Trajanje

            Za projekt je predviđeno trajanje od 36 mjeseca.

               (1)  ODLUKA VIJEĆA (ZVSP) 2018/1789 od 19. studenoga 2018. o potpori suzbijanju nezakonite trgovine malim i lakim oružjem te njegova širenja u državama članicama Lige arapskih država


               29.9.2021

               HR

               Službeni list Europske unije

               C 395/109

      P9_TA(2020)0249
      Odobrenje za dodjelu novih dužnosti izvršnom potpredsjedniku Komisije Valdisu Dombrovskisu
      Odluka Europskog parlamenta od 7. listopada 2020. o dodjeli novih dužnosti izvršnom potpredsjedniku Komisije Valdisu Dombrovskisu (2020/2203(INS))
      (2021/C 395/13)

         Europski parlament,

                  —

                  uzimajući u obzir članak 17. stavak 6. Ugovora o Europskoj uniji te članak 248. Ugovora o funkcioniranju Europske unije,

                  —

                  uzimajući u obzir članak 106.a Ugovora o osnivanju Europske zajednice za atomsku energiju,

                  —

                  uzimajući u obzir točku 7. Okvirnog sporazuma o odnosima između Europskog parlamenta i Europske komisije (1),

                  —

                  uzimajući u obzir pismo predsjednice Komisije od 14. rujna 2020.,

                  —

                  uzimajući u obzir saslušanje Valdisa Dombrovskisa 2. listopada 2020. pred Odborom za međunarodnu trgovinu, u suradnji s Odborom za vanjske poslove, Odborom za razvoj, Odborom za proračune i Odborom za ekonomsku i monetarnu politiku, kao i pismo o ocjeni sastavljeno na temelju tog saslušanja,

                  —

                  uzimajući u obzir preispitivanje provedeno na sastanku Konferencije predsjednika odbora 5. listopada 2020. te preispitivanje provedeno na sastanku Konferencije predsjednika 6. listopada 2020.,

                  —

                  uzimajući u obzir članak 125. i Prilog VII. Poslovnika,

                  1.

                  odobrava dodjelu novih dužnosti izvršnom potpredsjedniku Komisije Valdisu Dombrovskisu do kraja mandata Komisije 31. listopada 2024.;

                  2.

                  nalaže svojem predsjedniku da ovu odluku proslijedi Vijeću, Komisiji i vladama država članica.

         (1)  SL L 304, 20.11.2010., str. 47.


               29.9.2021

               HR

               Službeni list Europske unije

               C 395/118

      P9_TA(2020)0250
      Odobrenje imenovanja Mairead McGuiness za povjerenicu Europske komisije
      Odluka Europskog parlamenta od 7. listopada 2020. o imenovanju Mairead McGuiness za povjerenicu Europske komisije (C9-0295/2020 – 2020/0803(NLE))
      (2021/C 395/21)

         Europski parlament,

                  —

                  uzimajući u obzir drugi stavak članka 246. Ugovora o funkcioniranju Europske unije,

                  —

                  uzimajući u obzir članak 106.a Ugovora o osnivanju Europske zajednice za atomsku energiju,

                  —

                  uzimajući u obzir točku 6. Okvirnog sporazuma o odnosima između Europskog parlamenta i Europske komisije (1),

                  —

                  uzimajući u obzir ostavku Phila Hogana na njegovu dužnost u Komisiji,

                  —

                  uzimajući u obzir pismo Vijeća od 14. rujna 2020., kojim se Vijeće s Parlamentom savjetovalo o odluci o imenovanju Mairead McGuinness članicom Komisije koja se donosi u suglasnosti s predsjednikom Komisije (C9-0295/2020),

                  —

                  uzimajući u obzir pismo predsjednice Komisije od 14. rujna 2020.,

                  —

                  uzimajući u obzir saslušanje Mairead McGuinness 2. listopada 2020. pred Odborom za ekonomsku i monetarnu politiku, kao i izjavu o ocjeni sastavljenu na temelju tih saslušanja,

                  —

                  uzimajući u obzir preispitivanje provedeno na sastanku Konferencije predsjednika odbora 5. listopada 2020. te preispitivanje Konferencije predsjednika na sastanku 6. listopada 2020.,

                  —

                  uzimajući u obzir članak 125. i Prilog VII. Poslovnika,

                  1.

                  odobrava imenovanje Mairead McGuinness članicom Komisije do kraja mandata Komisije 31. listopada 2024.;

                  2.

                  nalaže svojem predsjedniku da ovu odluku proslijedi Vijeću, Komisiji i vladama država članica.

         (1)  SL L 304, 20.11.2010., str. 47.


title: Odluka Političkog i sigurnosnog odbora (ZVSP) 2021/569 od 30. ožujka 2021. o produljenju mandata voditelja savjetodavne misije Europske unije za potporu reformi sigurnosnog sektora u Iraku (EUAM Iraq) (EUAM Iraq/1/2021)

text:
                  8.4.2021

                  HR

                  Službeni list Europske unije

                  L 122/1

         ODLUKA POLITIČKOG I SIGURNOSNOG ODBORA (ZVSP) 2021/569
         od 30. ožujka 2021.
         o produljenju mandata voditelja savjetodavne misije Europske unije za potporu reformi sigurnosnog sektora u Iraku (EUAM Iraq) (EUAM Iraq/1/2021)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Odluku Vijeća (ZVSP) 2017/1869 od 16. listopada 2017. o savjetodavnoj misiji Europske unije za potporu reformi sigurnosnog sektora u Iraku (EUAM Iraq) (1), a posebno njezin članak 9. stavak 1.,
         budući da:

                     (1)

                     Na temelju članka 9. stavka 1. Odluke (ZVSP) 2017/1869 Politički i sigurnosni odbor (PSO) ovlašten je, u skladu s člankom 38. trećim stavkom Ugovora, donositi odgovarajuće odluke za potrebe političkog nadzora i strateškog usmjeravanja savjetodavne misije Europske unije za potporu reformi sigurnosnog sektora u Iraku (EUAM Iraq), uključujući odluku o imenovanju voditelja misije.

                     (2)

                     PSO je 11. prosinca 2019. donio Odluku (ZVSP) 2019/2188 (2) kojom je g. Christoph BUIK imenovan voditeljem misije EUAM Iraq od 1. siječnja 2020. do 17. travnja 2020.

                     (3)

                     Vijeće je 7. travnja 2020. donijelo Odluku (ZVSP) 2020/513 (3) kojom je mandat misije EUAM Iraq produljen do 30. travnja 2022.

                     (4)

                     Vijeće je 16. travnja 2020. donijelo Odluku (ZVSP) 2020/530 (4) kojom je mandat g. Christopha BUIKA kao voditelja misije EUAM Iraq produljen od 18. travnja 2020. do 17. travnja 2021.

                     (5)

                     Visoki predstavnik Unije za vanjske poslove i sigurnosnu politiku predložio je produljenje mandata g. Christopha BUIKA kao voditelja misije EUAM Iraq od 18. travnja 2021. do 30. travnja 2022.,

               DONIO JE OVU ODLUKU:

            Članak 1.
            Mandat g. Christopha BUIKA kao voditelja savjetodavne misije Europske unije za potporu reformi sigurnosnog sektora u Iraku (EUAM Iraq) produljuje se od 18. travnja 2021. do 30. travnja 2022.

            Članak 2.
            Ova Odluka stupa na snagu na dan donošenja.
            Primjenjuje se od 18. travnja 2021.

            Sastavljeno u Bruxellesu 30. ožujka 2021.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 266, 17.10.2017., str. 12.

            (2)  Odluka Političkog i sigurnosnog odbora (ZVSP) 2019/2188 od 11. prosinca 2019. o imenovanju voditelja savjetodavne misije Europske unije za potporu reformi sigurnosnog sektora u Iraku (EUAM Iraq) (EUAM Iraq/3/2019) (SL L 330, 20.12.2019., str. 50.).

            (3)  Odluka Vijeća (ZVSP) 2020/513 od 7. travnja 2020. o izmjeni Odluke (ZVSP) 2017/1869 o savjetodavnoj misiji Europske unije za potporu reformi sigurnosnog sektora u Iraku (EUAM Iraq) (SL L 113, 8.4.2020., str. 38.).

            (4)  Odluka Vijeća (ZVSP) 2020/530 od 16. travnja 2020. o produljenju mandata voditelja savjetodavne misije Europske unije za potporu reformi sigurnosnog sektora u Iraku (EUAM Iraq) (SL L 120, 17.4.2020., str. 1.).


title: Odluka Vijeća (ZVSP) 2021/579 od 8. travnja 2021. o izmjeni Odluke (ZVSP) 2019/615 o potpori Unije aktivnostima koje prethode Revizijskoj konferenciji iz 2020. stranaka Ugovora o neširenju nuklearnog oružja (NPT)

text:
                  9.4.2021

                  HR

                  Službeni list Europske unije

                  L 123/21

         ODLUKA VIJEĆA (ZVSP) 2021/579
         od 8. travnja 2021.
         o izmjeni Odluke (ZVSP) 2019/615 o potpori Unije aktivnostima koje prethode Revizijskoj konferenciji iz 2020. stranaka Ugovora o neširenju nuklearnog oružja (NPT)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 15. travnja 2019. donijelo Odluku (ZVSP) 2019/615 (1).

                     (2)

                     Vijeće je 29. lipnja 2020. donijelo Odluku (ZVSP) 2020/906 (2) kojom je izmijenjena Odluka (ZVSP) 2019/615.

                     (3)

                     Odlukom (ZVSP) 2019/615 predviđa se za aktivnosti iz njezina članka 1. razdoblje provedbe od 24 mjeseca koje počinje od datuma sklapanja sporazuma o financiranju iz njezina članka 3. stavka 3. („razdoblje provedbe”).

                     (4)

                     Ured Ujedinjenih naroda za poslove razoružanja (UNODA) zatražio je dodatno produljenje razdoblja provedbe do 15. listopada 2021. zbog globalne krize uzrokovane bolešću COVID-19 i privremene suspenzije aktivnosti iz članka 1. Odluke (ZVSP) 2019/615.

                     (5)

                     Aktivnosti iz članka 1. Odluke (ZVSP) 2019/615 mogu se nastaviti do 15. listopada 2021. bez ikakvih posljedica u pogledu financijskih sredstava.

                     (6)

                     Odluku (ZVSP) 2019/615 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            U članku 5. Odluke (ZVSP) 2019/615 stavak 2. zamjenjuje se sljedećim:

                  „2.   Ova Odluka prestaje važiti 15. listopada 2021.”.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 8. travnja 2021.

                  Za Vijeće

                  Predsjednica

               A. P. ZACARIAS

            (1)  Odluka Vijeća (ZVSP) 2019/615 od 15. travnja 2019. o potpori Unije aktivnostima koje prethode Revizijskoj konferenciji iz 2020. stranaka Ugovora o neširenju nuklearnog oružja (NPT) (SL L 105, 16.4.2019., str. 25.).

            (2)  Odluka Vijeća (ZVSP) 2020/906 od 29. lipnja 2020. o izmjeni Odluke (ZVSP) 2019/615 o potpori Unije aktivnostima koje prethode Revizijskoj konferenciji iz 2020. stranaka Ugovora o neširenju nuklearnog oružja (NPT) (SL L 207, 30.6.2020., str. 36.).


title: Odluka Vijeća (EU) 2021/592 od 7. travnja 2021. o podnošenju, u ime Europske unije, prijedloga za uvrštavanje klorpirifosa u Dodatak A Stockholmskoj konvenciji o postojanim organskim onečišćujućim tvarima

text:
                  13.4.2021

                  HR

                  Službeni list Europske unije

                  L 125/52

         ODLUKA VIJEĆA (EU) 2021/592
         od 7. travnja 2021.
         o podnošenju, u ime Europske unije, prijedloga za uvrštavanje klorpirifosa u Dodatak A Stockholmskoj konvenciji o postojanim organskim onečišćujućim tvarima
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Europska zajednica 14. listopada 2004. odobrila je Stockholmsku konvenciju o postojanim organskim onečišćujućim tvarima („Konvencija”) Odlukom Vijeća 2006/507/EZ (1).

                     (2)

                     Kao stranka Konvencije, Unija može podnijeti prijedloge izmjena dodataka Konvenciji. U Dodatku A Konvenciji navode se kemikalije koje treba ukloniti.

                     (3)

                     Prema dostupnim znanstvenim podacima i izvješćima o ispitivanju te propisno uzimajući u obzir kriterije provjere utvrđene u Dodatku D Konvenciji, klorpirifos pokazuje svojstva postojane organske onečišćujuće tvari.

                     (4)

                     Klorpirifos nije odobren kao aktivna tvar u skladu s Uredbom (EZ) br. 1107/2009 Europskog parlamenta i Vijeća (2) te ga stoga nije dopušteno stavljati na tržište ili upotrebljavati u Uniji u sredstvima za zaštitu bilja. Klorpirifos nije odobren ni kao aktivna tvar u skladu s Uredbom (EU) br. 528/2012 Europskog parlamenta i Vijeća (3) te ga stoga nije dopušteno stavljati na tržište ili upotrebljavati u Uniji u biocidnim proizvodima. Osim toga, klorpirifos nije registriran ni za bilo koju drugu uporabu u skladu s Uredbom (EZ) br. 1907/2006 Europskog parlamenta i Vijeća (4) te ga stoga nije dopušteno proizvoditi ili stavljati na tržište Unije za takvu drugu uporabu u količinama od jedne tone ili više na godišnjoj razini po proizvođaču ili uvozniku.

                     (5)

                     Iako je klorpirifos postupno ukinut u Uniji, čini se da se izvan Unije i dalje upotrebljava kao pesticid te se raspršuje u okoliš. S obzirom na potencijal za dalekosežni prijenos klorpirifosa kroz okoliš, mjere poduzete na nacionalnoj razini ili na razini Unije nisu dovoljne za osiguravanje visoke razine zaštite okoliša i ljudskog zdravlja te je potrebno šire međunarodno djelovanje.

                     (6)

                     Unija bi stoga trebala podnijeti prijedlog Tajništvu Konvencije za uvrštavanje klorpirifosa u Dodatak A Konvenciji,

               DONIJELO JE OVU ODLUKU:

            Članak 1.
            Unija podnosi prijedlog za uvrštavanje klorpirifosa (CAS br.: 2921-88-2, EZ br. 220-864-4) u Dodatak A Stockholmskoj konvenciji o postojanim organskim onečišćujućim tvarima („Konvencija”).
            Komisija, u ime Unije, dostavlja prijedlog iz prvog podstavka Tajništvu Konvencije sa svim informacijama koje su potrebne u skladu s Dodatkom D Konvenciji.

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 7. travnja 2021.

                  Za Vijeće

                  Predsjednica

               A. P. ZACARIAS

            (1)  Odluka Vijeća 2006/507/EZ od 14. listopada 2004. o sklapanju Stockholmske konvencije o postojanim organskim onečišćujućim tvarima u ime Europske zajednice (SL L 209, 31.7.2006., str. 1.).

            (2)  Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).

            (3)  Uredba (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (SL L 167, 27.6.2012., str. 1.).

            (4)  Uredba (EZ) br. 1907/2006 Europskog parlamenta i Vijeća od 18. prosinca 2006. o registraciji, evaluaciji, autorizaciji i ograničavanju kemikalija (REACH) i osnivanju Europske agencije za kemikalije te o izmjeni Direktive 1999/45/EZ i stavljanju izvan snage Uredbe Vijeća (EEZ) br. 793/93 i Uredbe Komisije (EZ) br. 1488/94 kao i Direktive Vijeća 76/769/EEZ i direktiva Komisije 91/155/EEZ, 93/67/EEZ, 93/105/EZ i 2000/21/EZ (SL L 396, 30.12.2006., str. 1.).


title: Odluka Vijeća (EU) 2021/593 od 9. travnja 2021. o stajalištu koje treba zauzeti u ime Europske unije u okviru Europskog odbora za izradu standardâ unutarnje plovidbe i u okviru Središnje komisije za plovidbu Rajnom o donošenju standardâ za usklađene riječne informacijske servise

text:
                  13.4.2021

                  HR

                  Službeni list Europske unije

                  L 125/54

         ODLUKA VIJEĆA (EU) 2021/593
         od 9. travnja 2021.
         o stajalištu koje treba zauzeti u ime Europske unije u okviru Europskog odbora za izradu standardâ unutarnje plovidbe i u okviru Središnje komisije za plovidbu Rajnom o donošenju standardâ za usklađene riječne informacijske servise
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Revidirana Konvencija o plovidbi Rajnom, potpisana u Mannheimu 17. listopada 1868., kako je izmijenjena Konvencijom o izmjeni Revidirane konvencije o plovidbi Rajnom, potpisanom u Strasbourgu 20. studenoga 1963., stupila je na snagu 14. travnja 1967. („Konvencija”).

                     (2)

                     U skladu s Konvencijom Središnja komisija za plovidbu Rajnom („CCNR”) može izmijeniti njezin regulatorni okvir koji se odnosi na riječne informacijske servise upućivanjem na standarde koje je donio Europski odbor za izradu standardâ unutarnje plovidbe („CESNI”) i učiniti te standarde obveznima u okviru primjene Konvencije.

                     (3)

                     CESNI je osnovan 3. lipnja 2015. u okviru CCNR-a radi razvoja tehničkih standarda za unutarnje plovne putove u različitim područjima, posebno u pogledu plovilâ, informacijske tehnologije i posade.

                     (4)

                     Djelovanjem Unije u sektoru unutarnje plovidbe nastoji se osigurati ujednačenost u razvoju tehničkih specifikacija koje se primjenjuju u Uniji, posebno u pogledu riječnih informacijskih servisa.

                     (5)

                     Za potrebe učinkovitog prijevoza i sigurne plovidbe unutarnjim plovnim putovima važno je da su riječni informacijski servisi kompatibilni i usklađeni u najvećoj mogućoj mjeri u okviru različitih pravnih režima širom Europe.

                     (6)

                     Očekuje se da će CESNI na svojem sljedećem sastanku 15. travnja 2021. donijeti europski standard za riječne informacijske servise 2021/1 (standard „ES-RIS 2021/1”).

                     (7)

                     Standardom ES-RIS 2021/1 utvrđuju se jedinstvene tehničke specifikacije i standardi radi potpore riječnim informacijskim servisima i osiguravanja njihove interoperabilnosti. Tehničke specifikacije i standardi u okviru standarda ES-RIS 2021/1 odgovaraju tehničkim specifikacijama i standardima čije se donošenje zahtijeva Direktivom 2005/44/EZ Europskog parlamenta i Vijeća (1), a posebno u sljedećim područjima: elektronički prikaz navigacijskih karata i informacijski sustav za unutarnju plovidbu; elektroničko izvješćivanje s brodova; obavijesti kapetanima; sustavi za praćenje i određivanje položaja plovila te kompatibilnost opreme potrebne za upotrebu riječnih informacijskih servisa.

                     (8)

                     Tehničke specifikacije za riječne informacijske servise temelje se na tehničkim načelima iz Priloga II. Direktivi 2005/44/EZ i njima se uzima u obzir rad relevantnih međunarodnih organizacija u tom području.

                     (9)

                     Primjereno je utvrditi stajalište koje treba zauzeti u ime Unije u okviru CESNI-a jer će standard ES-RIS 2021/1 moći odlučujuće utjecati na sadržaj prava Unije, odnosno na obvezujuće tehničke specifikacije donesene u okviru Direktive 2005/44/EZ.

                     (10)

                     Očekuje se da će CCNR na svojem plenarnom sastanku 2. lipnja 2021. donijeti rezoluciju kojom će se izmijeniti pravilnici CCNR-a radi uključivanja u njih upućivanja na standard ES-RIS 2021/1. Stoga je također primjereno utvrditi stajalište koje treba zauzeti u ime Unije u okviru CCNR-a.

                     (11)

                     Unija nije članica CCNR-a ni CESNI-ja. Stajalište Unije trebale bi stoga izraziti države članice koje su članice tih tijela, djelujući zajednički u interesu Unije,

               DONIJELO JE OVU ODLUKU:

            Članak 1.

               1.   Stajalište koje treba zauzeti u ime Unije u okviru CESNI-ja u pogledu donošenja standarda ES-RIS 2021/1 jest izjasniti se za njegovo donošenje.

               2.   Stajalište koje treba zauzeti u ime Unije u okviru CCNR-a jest poduprijeti sve prijedloge kojima se pravilnici CCNR-a usklađuju sa standardom ES-RIS 2021/1.

            Članak 2.

               1.   Stajalište utvrđeno u članku 1. stavku 1. izražavaju države članice koje su članice CESNI-ja, djelujući zajednički u interesu Unije.

               2.   Stajalište utvrđeno u članku 1. stavku 2. izražavaju države članice koje su članice CCNR-a, djelujući zajednički u interesu Unije.

            Članak 3.
            Manje tehničke izmjene stajališta utvrđenih u članku 1. mogu se dogovoriti bez daljnje odluke Vijeća.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 9. travnja 2021.

                  Za Vijeće

                  Predsjednica

               A. P. ZACARIAS

            (1)  Direktiva 2005/44/EZ Europskog parlamenta i Vijeća od 7. rujna 2005. o usklađenim riječnim informacijskim servisima (RIS) na unutarnjim vodnim putovima u Zajednici (SL L 255, 30.9.2005., str. 152.).


title: Odluka Vijeća (EU) 2021/594 od 9. travnja 2021. o stajalištu koje treba zauzeti u ime Europske unije u okviru Europskog odbora za izradu standardâ unutarnje plovidbe i u okviru Središnje komisije za plovidbu Rajnom o donošenju standardâ za stručne kvalifikacije u unutarnjoj plovidbi

text:
                  13.4.2021

                  HR

                  Službeni list Europske unije

                  L 125/56

         ODLUKA VIJEĆA (EU) 2021/594
         od 9. travnja 2021.
         o stajalištu koje treba zauzeti u ime Europske unije u okviru Europskog odbora za izradu standardâ unutarnje plovidbe i u okviru Središnje komisije za plovidbu Rajnom o donošenju standardâ za stručne kvalifikacije u unutarnjoj plovidbi
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 91. stavak 1. u vezi s člankom 218. stavkom 9.,
         uzimajući u obzir prijedlog Europske komisije,
         budući da:

                     (1)

                     Revidirana Konvencija o plovidbi Rajnom, potpisana u Mannheimu 17. listopada 1868., kako je izmijenjena Konvencijom o izmjeni Revidirane konvencije o plovidbi Rajnom, potpisanom u Strasbourgu 20. studenoga 1963., stupila je na snagu 14. travnja 1967. („Konvencija”).

                     (2)

                     U skladu s člankom 17. Konvencije Središnja komisija za plovidbu Rajnom („CCNR”) može donijeti zahtjeve u području stručnih kvalifikacija.

                     (3)

                     Europski odbor za izradu standardâ unutarnje plovidbe („CESNI”) osnovan je 3. lipnja 2015. u okviru CCNR-a radi razvoja tehničkih standarda za unutarnje plovne putove u različitim područjima, posebno u pogledu plovilâ, informacijske tehnologije i posade.

                     (4)

                     Očekuje se da će CESNI na svojem sljedećem sastanku 15. travnja 2021. donijeti standard za osnovno sigurnosno osposobljavanje mornara kojim se utvrđuju zahtjevi u pogledu osposobljavanja kojih bi se države članice mogle pridržavati kao svojih nacionalnih zahtjeva („standard CESNI 20_04”) i standard za standardizirane komunikacijske izraze na četiri jezika za mornare i zapovjednike kako bi se oni mogli nositi sa situacijama u kojima se javljaju problemi u komunikaciji („standard CESNI 20_39”). Cilj je i standarda CESNI 20_04 i standarda CESNI 20_39 olakšati provedbu zahtjeva koji su obuhvaćeni područjem primjene Direktive (EU) 2017/2397 Europskog parlamenta i Vijeća (1).

                     (5)

                     Očekuje se da će CCNR na svojem plenarnom sastanku 2. lipnja 2021. donijeti rezoluciju kojom će se izmijeniti Uredba o brodskom osoblju na Rajni kako bi se u nju uključilo upućivanje na europske standarde za stručne kvalifikacije u unutarnjoj plovidbi („standardi ES-QIN”), uključujući standard CESNI 20 04 i standard CESNI 20 39.

                     (6)

                     Cilj je standarda CESNI 20_04 i standarda CESNI 20_39 doprinijeti održavanju najviše razine sigurnosti u unutarnjoj plovidbi te bi se tim standardima potaknulo usklađivanje u kontekstu Direktive (EU) 2017/2397.

                     (7)

                     Primjereno je utvrditi stajalište koje treba zauzeti u ime Unije u okviru CESNI-ja i u okviru CCNR-a.

                     (8)

                     Unija nije članica CCNR-a ni CESNI-ja. Stajalište Unije trebale bi stoga izraziti države članice koje su članice tih tijela, djelujući zajednički u interesu Unije,

               DONIJELO JE OVU ODLUKU:

            Članak 1.

               1.   Stajalište koje treba zauzeti u ime Unije u okviru CESNI-ja u pogledu donošenja standarda CESNI 20_04 i standarda CESNI 20_39 jest izjasniti se za njihovo donošenje.

               2.   Stajalište koje treba zauzeti u ime Unije u okviru CCNR-a u pogledu donošenja rezolucije o izmjeni Uredbe o brodskom osoblju na Rajni kako bi se u nju uključilo upućivanje na standarde ES-QIN, uključujući standard CESNI 20_04 i standard CESNI 20_39, jest poduprijeti sve prijedloge kojima se zahtjevi za Uredbu o brodskom osoblju na Rajni usklađuju sa standardima ES-QIN.

            Članak 2.

               1.   Stajalište utvrđeno u članku 1. stavku 1. izražavaju države članice Unije koje su članice CESNI-ja, djelujući zajednički u interesu Unije.

               2.   Stajalište utvrđeno u članku 1. stavku 2. izražavaju države članice Unije koje su članice CCNR-a, djelujući zajednički u interestu Unije.

            Članak 3.
            Manje tehničke izmjene stajališta utvrđenih u članku 1. mogu se dogovoriti bez daljnje odluke Vijeća.

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 9. travnja 2021.

                  Za Vijeće

                  Predsjednica

               A. P. ZACARIAS

            (1)  Direktiva (EU) 2017/2397 Europskog parlamenta i Vijeća od 12. prosinca 2017. o priznavanju stručnih kvalifikacija u unutarnjoj plovidbi i stavljanju izvan snage direktiva Vijeća 91/672/EEZ i 96/50/EZ (SL L 345, 27.12.2017., str. 53.).